《七星岩》
宋代·叶南仲

斗峰遥认旧嵩台，为劝耕农特地来。
短李高名光翠壁，伪刘真地没苍苔。
洞天日永风埃静，岩窦云收霁色开。
好景最宜供宴赏，操觚欲赋愧非才。

作者简介：叶南仲，字晋明，侯官（今福建福州）人。徽宗宣和三年（一一二一）进士。孝宗淳熙二年（一一七五）官福建提刑（《宋会要辑稿》职官四八之一○五）。终朝奉郎、知新州。事见《淳熙三山志》卷二八。